Deadpool & Wolverine

Deadpool & Wolverine on vuonna 2024 ensi-iltansa saanut yhdysvaltalainen komediallinen supersankarielokuva, joka perustuu Marvel Comicsin sarjakuvahahmoihin Deadpool ja Wolverine. Elokuvan ohjasi Shawn Levy, joka myös käsikirjoitti sen yhdessä Ryan Reynoldsin, Rhett Reesen, Paul Wernickin ja Zeb Wellsin kanssa. Se on jatko-osa elokuville Deadpool (2016) ja Deadpool 2 (2018), Marvel Cinematic Universen (MCU) 34. elokuva sekä viidennen vaiheen neljäs elokuva. Pääosissa näyttelevät Reynolds, Hugh Jackman, Emma Corrin ja Matthew Macfadyen. Elokuvassa Deadpool joutuu kohtaamisiin Aikavarianssiviraston (AVV) kanssa ja päätyy tekemään yhteistyötä toisesta universumista tulevan vastahakoisen Wolverinen kanssa oman universuminsa pelastamiseksi.

20th Century Fox kehitteli alun perin kolmatta Deadpool-elokuvaa osaksi X-Men-elokuvasarjaa, mutta projekti hyllytettiin, kun The Walt Disney Company osti Foxin maaliskuussa2019. Hahmon oikeudet siirtyivät Marvel Studiosille, joka alkoi suunnitella uutta elokuvaa, joka toisi aiempien Deadpool-elokuvien version hahmosta osaksi MCU:ta ja jossa Reynolds jatkaisi pääosan esittäjänä. Wendy Molyneux ja Lizzie Molyneux-Logelin liittyivät alkuperäisiksi käsikirjoittajiksi marraskuussa 2020. Reese ja Wernick palasivat takaisin käsikirjoittajiksi maaliskuussa 2022, kun Levy palkattiin elokuvan ohjaajaksi. Elokuvan muut näyttelijät valittiin vuoden 2023 alussa, ja samalla Wells palkattiin myös yhdeksi käsikirjoittajista. Elokuvan kuvaukset alkoivat toukokuun 2023 alussa, mutta ne keskeytettiin heinäkuussa Hollywoodin näyttelijöiden lakon 2023 vuoksi. Kuvaukset jatkuivat marraskuussa, lakon päätyttyä, ja ne saatiin päätökseen tammikuun 2024 lopulla. Elokuvan virallinen nimi paljastettiin helmikuussa 2024. Deadpool & Wolverine on MCU:n ensimmäinen R-ikärajoitettu (Suomessa 16) elokuva, säilyttäen saman ikärajan kuin edelliset Deadpool-elokuvat. 

Deadpool & Wolverine sai sai maailmanensi-iltansa David H. Koch Theaterissa 22. heinäkuuta 2024. Elokuvateattereihin se ilmestyi Suomessa 24. heinäkuuta 2024 ja Yhdysvalloissa 26. heinäkuuta 2024. Kriitikot ylistivät Reynoldsin ja Jackmanin roolisuorituksia sekä elokuvan huumoria, mutta suhtautuivat itse elokuvaan kokonaisuudessaan vähemmän positiivisesti. Elokuva tuotti maailmanlaajuisesti yli 1,3 miljardia dollaria, ollen samalla myös historian eniten tuottanut R-ikärajoitettu elokuva.

 Juoni 
Vuonna 2018, käytettyään Cablen aikakonetta muun muassa tyttöystävänsä Vanessa Carlyslen kuoleman estämiseen, Wade Wilson matkustaa kotiuniversumistaan, Maasta-10005, Maahan-616 eli ”Pyhään aikajanaan” toivoen voivansa liittyä Kostajiin ja löytää elämälleen uuden merkityksen. Happy Hogan kuitenkin torjuu Waden pyynnön, jolloin Wade palaa takaisin Maahan-10005. Kuusi vuotta myöhemmin Wade on eronnut Vanessasta, lopettanut uransa palkkasoturi Deadpoolina ja työskentelee käytettyjen autojen kauppiaana ystävänsä ja X-Voiman entisen jäsenen Peter Wisdomin kanssa.

Waden syntymäpäivänä Aikavarianssivirasto (AVV) pidättää hänet ja vie tapaamaan Herra Paradoksia, joka paljastaa Maan-10005 olevan tuhoutumisillaan sen ankkuriolennon Loganin / Wolverinen kuoltua tulevaisuudessa vuonna 2029 suojellessaan nuorta klooniaan Lauraa / X-23:a. Paradoksi aikoi armollisesti tuhota kyseisen aikajanan ”aikasilppuriksi” kutsutulla laitteella sen sijaan, että odottaisi vuosituhansia sen luonnollista tuhoutumista. Hän antaa Wadelle uuden Deadpool-puvun sekä adamantiumista tehdyt katanat ja tarjoaa tälle paikkaa Pyhältä aikajanalta, väittäen Wadella olevan tärkeä rooli sen tulevissa tapahtumissa. Wade kuitenkin päättää mieluummin pelastaa aikajanansa varastamalla Paradoksin TemPadin ja matkustamalla Loganin haudalle, herättääkseen tämän kuolleista. Huomattuaan sen mahdottomaksi, hän matkustaa muihin aikajanoihin etsiäkseen toisen variantin Loganista uudeksi ankkuriolennoksi.

Kun Wade lopulta palaa AVV:hen, Paradoksi väittää, ettei ankkuriolentoa voi korvata ja että hänen tuomansa Loganin variantti oli varianteista surkein, koska tämä oli epäonnistunut pelastamaan muut Ryhmä-X:n jäsenet. Kun Wade päättelee Paradoksin rakentavan aikasilppuria ilman esimiestensä lupaa, Paradoksi hävittää aikasauvalla sekä Waden että Loganin ja lähettää heidät Tyhjyyteen, jossa elävä myrsky nimeltä Alioth pyrki syömään kaikki sinne hävitetyt aikajanat ja variantit. He tapaavat Johnny Stormin variantin, mutta joutuvat Cassandra Novan, Ryhmä-X:n johtaja Charles Xavierin kaksoissisaren, johtamien varianttien sieppaamiksi. Sopimuksen Paradoksin kanssa tehnyt Cassandra tappaa Johnnyn Waden väitettyä tämän pilkanneen Cassandraa aikaisemmin. Cassandra kätyreineen piiloutuu Scott Langin jättikokoisesta ruumiista tehdyn tukikohtansa sisään samalla, kun Wade ja Logan pakevat paikalle ilmestynyttä Aliothia.

Logan ja Wade tapaavat Deadpoolin variantin nimeltä Nicepool, joka antaa heille käyttöön auton, jolla etsiä Johnnyn tavoin Cassandraa vastustavien varianttien piilopaikka. Logan suostuu aluksi auttamaan Wadea vastineeksi siitä, että AVV korjaisi myös hänen aikajanansa. Kun hän tajuaa, ettei se olisi välttämättä mahdollista, hän ja Wade alkavat verisesti taistella toisiaan vastaan, kunnes molemmat menettävät tajuntansa. He heräävät myöhemmin vastarintaliikkeen piilopaikasta, jossa sen muiksi jäseniksi paljastuvat Elektra, Blade, Gambiitti ja Laura. Waden ehdotuksesta he päättävät yhdessä käydä taisteluun Cassandraa vastaan, ja Laura suostuttelee myös Loganin osallistumaan siihen. Muut vastarintalaiset pitävät Cassandran kätyrit kiireisenä samalla, kun Wade ja Logan käyttävät Juggernautin kypärää torjuakseen Cassandran voimat. Yksi Cassandran kätyreistä, Pyro, paljastaa olleensa Paradoksin vakooja ja ampuu Cassandraa. Loganin suostuttelemana Wade ottaa kypärän pois Cassandran päästä, joka parannuttuaan käyttää Stephen Strangen variantilta varastettua sormusta avatakseen Wadelle ja Loganille portaalin Maahan-10005, jossa Paradoksi oli saanut aikasilppurin valmiiksi.

Cassandra saa kuulla Pyrolta totuuden Paradoksin suunnitelmista ja surmattuaan Pyron matkustaa Maahan-10005 käyttääkseen aikasilppuria tuhotakseen kaikki aikajanat jättääkseen jäljelle vain Tyhjyyden. Hän kutsuu myös armeijan Deadpoolin variantteja, jotka tappavat Waden ihmiskilpenä käyttämänä Nicepoolin. Wade ja Logan taistelevat variantteja vastaan, kunnes Peter ilmestyy paikalle, ja saa variantit lopettamaan hyökkäämisen. Paradoksi paljastaa Wadelle ja Loganille, että ainoa keino tuhota aikasilppuri on häiritä sen energiavirtauksia asettumalla johtimeksi materiaa ja antimateriaa käyttävien voimanlähteiden väliin, mistä Wade tai Logan ei kumpikaan selviäisi edes parannuskyvyistään huolimatta avulla. Wade ja Logan päätyvät toimimaan johtimina yhdessä, minkä ansiosta he selviävät prosessista hengissä ja tappavat samalla Cassandran. Metsästäjä B-15 pidättää Paradoksin ja paljastaa Waden ja Loganin tekojen estäneen Maan-10005 tuhoutumisen. Wade pyytää B-15:tä myös pelastamaan Tyhjyydessä olevat variantit sekä muuttamaan Loganin aikajanan historiaa. B-15 kuitenkin kieltäytyy jälkimmäisestä, koska juuri sen historia oli tehnyt Loganista sen sankarin, joka hän nyt oli. Wade kutsuu Loganin ja Lauran omaan aikajanaansa juhlimaan ystäviensä kanssa, ja Loganin kehottamana Wade päättää palata yhteen Vanessan kanssa.

Lopputekstien jälkeen näytetyssä kohtauksessa Wade näyttää AVV:n toimistossa videonauhan, jolla hän todistaa Johnnyn todella sanoneen kaikki ne pilkkaavat asiat, joiden vuoksi Cassandra oli tappanut hänet.

 Näyttelijät 

Koiranäyttelijä Peggy näyttelee elokuvassa Maija Pentusta / Dogpoolia (), koiraeläinvarianttia Deadpoolista, minkä lisäksi nimeltään kreditoimattomat näyttelijät näyttelevät seuraavia Deadpoolin variantteja: Watari / Narri, Warda Wilson / Deadpool 2099, Frederick Wilson / Kultakauden Deadpool ja Piratepool.

 Tuotanto 
 Tausta 
Deadpoolin (2016) menestyksen jälkeen 20th Century Fox alkoi toteuttaa elokuvalle kahta jatko-osaa. Supersankariryhmä X-Voiman sanottiin esiintyvän kolmannessa elokuvassa. Deadpoolin ohjaaja Tim Miller päätti olla palaamatta jatko-osien ohjaajaksi, päänäyttelijä Ryan Reynoldsin kanssa ilmenneiden luovien erimielisyyksien vuoksi. Tämän takia David Leitch palkattiin Deadpool 2:n (2018) ohjaajaksi. Fox kuitenkin etsi kolmannelle elokuvalle eri ohjaajaa. Maaliskuussa 2017, Deadpoolin ja Deadpool 2:n käsikirjoittajiin kuuluva Rhett Reese sanoi X-Voiman tulevan tekemään ensiesiintymisensä jo Deadpool 2:ssa ennen ryhmälle suunniteltua spin-off-elokuvaa, joka olisi kolmannesta Deadpool-elokuvasta erillinen projekti.

Kun Disneyn paljastettiin joulukuussa 2017 tulevan ostamaan 21st Century Fox, The Walt Disney Companyn toimitusjohtaja Bob Iger sanoi, että Deadpool tultaisiin tuomaan osaksi PG-13-ikärajoitettua Marvel Cinematic Universea (MCU), ja että Disney oli halukas tekemään R-ikärajoitettuja (Suomessa 16) Deadpool-elokuvia. Hän lisäsi, että Deadpoolin kaltaisille tultaisiin tuottamaan oma brändi Marvel Cinematic Universeen. Toukokuussa 2018 Reynolds sanoi, ettei kolmatta Deadpool-elokuvaa välttämättä tultaisi tekemään, koska elokuvasarja aikoi keskittyä X-Voimaan. Reese ja toinen käsikirjoittaja, Paul Wernick, olivat kuitenkin varmoja, että kolmas elokuva tultaisiin tekemään, kunhan Reynolds pitäisi taukoa hahmon näyttelemisestä X-Voima-elokuvan jälkeen. Tätä verrattiin crossover-elokuvaan The Avengers (2012), joka julkaistiin elokuvien Iron Man 2 (2010) ja Iron Man 3 (2013) välillä. Leitch ilmaisi halunsa palata ohjaamaan vielä yhden Deadpool-elokuvan. Myöhemmin, vuoden 2018 lopulla, julkaistiin Once Upon a Deadpool, PG-13-ikärajoitettu versio Deadpool 2:sta. Disney ja Marvel Studios katsoivat kyseisen version huolella, jotta tietäisivät miten käyttää hahmoa PG-13-ikärajoitetussa MCU:ssa. Reynolds paljasti myöhemmin, että kolmas elokuva olisi road movie -tyylinen elokuva, jossa olisi mukana myös X-Men-elokuvasarjasta tuttu Hugh Jackmanin näyttelemä James ”Logan” Howlett / Wolverine. Jackman itse oli jo kuvitellut sellaisen idean elokuvan 48 tuntia (1982) pohjalta vuonna 2016, vaikka oli jo aikonut Loganin (2017) jälkeen vetäytyä Wolverinen roolista. Maaliskuussa 2019 Disney viimeisteli sopimuksensa Foxin ostamisesta, jolloin Deadpoolin elokuvaoikeudet palasivat Marvel Studiosille. Tämän seurauksena Fox hyllytti kaikki omat kehitteillä olevat Marvel-elokuvansa.

 Kehitys 
Josh Brolin, joka näytteli Thanosta MCU:ssa ja Cablea Deadpool 2:ssa, paljasti kesäkuussa 2019 keskustelleensa Marvel Studiosin kanssa useita kertoja siitä esiintyisikö Cable MCU:ssa. Saman vuoden lokakuussa Zazie Beetz sanoi, että olisi yllättynyt, jos ei palaisi Deadpool 2:sta näyttelemään Dominoa. Reese, Wernick ja Reynolds halusivat, että tuleva Deadpool-elokuva olisi R-ikärajoitettu, kuten edelliset elokuvat, ja että hahmosta tulisi osa MCU:ta. Käsikirjoittajien mielestä useampi MCU-hahmo voisi toimia foliohahmona Deadpoolille, verrattuna niihin hahmoihin, mitä Foxilla oli aiemmissa elokuvissa käytettävissä. Joulukuussa Reynolds ja ”koko tiimi” olivat ahkerasti suunnittelemassa Deadpool-elokuvaa Marvel Studiosille. Reynolds paljasti myöhemmin vaatineensa Feigea ottamaan Wolverinen hahmoksi elokuvaan.

Lokakuussa 2020 Reynolds ja Marvel Studios tapasivat useita käsikirjoittajia ja palkkasivat marraskuussa Wendy Molyneuxin ja Lizzie Molyneux-Logelinin elokuvan käsikirjoittajiksi. Reynoldsin ja Marvel Studiosin mielestä käsikirjoittajien idea oli linjassa heidän omien ideoidensa kanssa, kuten sen, että elokuvan tulisi olla R-ikärajoitettu. Leitch ei kuitenkaan palannut ohjaajaksi vuoden 2021 aikataulujensa vuoksi. Tammikuussa 2021 Marvel Studiosin johtaja Kevin Feige vahvisti, että elokuva olisi R-ikärajoitettu ja sijoittuisi MCU:hun. Reynolds itse valvoi käsikirjoituksen etenemistä, mutta Feigen mukaan kuvaukset eivät alkaisi ennen vuotta 2021. Hän kuvaili Deadpoolia ”hyvin erilaiseksi hahmoksi” kuin ne, mitä MCU:ssa oli jo mukana. Heinäkuussa Reynolds ja Taika Waititi mainostivat elokuvaa Free Guy (2021) näyttelemällä Deadpoolia ja Waititin omaa MCU-hahmoa, Korgia, mainoselokuvassa nimeltä Deadpool and Korg React. Deadpool keskusteli siinä Korgin kanssa MCU:hun liittymisestä. Seuraavan kuukauden aikana Reynolds ja Feige sanoivat, että kuvaukset alkaisivatkin vasta aikaisintaan vuonna 2022. Marvel Studiosilla oli silloin mielessä aikataulu elokuvan julkaisulle. Marraskuussa Rob Delaney ilmaisi halunsa palata näyttelemään Deadpool 2:sta tuttua hahmoaan, Peteriä.

Maaliskuussa 2022 Shawn Levyn paljastettiin ohjaavan elokuvan. Hän oli aiemmin ohjannut Reynoldsin tähdittämät elokuvat Free Guy ja The Adam Project (2022). Reese ja Wernick palkattiin samalla palaamaan käsikirjoittajiksi. Levy kuitenkin sanoi, etteivät kuvaukset alkaisi vielä vuonna 2022, hänen kiireisen aikataulunsa vuoksi. Myöhemmin saman kuukauden aikana, Reynolds vahvisti oman tuotantoyhtiönsä, Maximum Effortin, osallistuvan elokuvan tuottamiseen. Reese ja Wernick sanoivat kesäkuussa olevansa innoissaan siitä, että voisivat käyttää MCU-elementtejä elokuvissaan, ja sanoivat Disneyn ja Marvelin suhtautuneen kahden ensimmäisen elokuvan menestyksen johdosta hyvin myönteisesti heidän ideoihinsa elokuvan huumorin suhteen. Reese ja Wernick eivät kuitenkaan kommentoineet, että työskentelivätkö he yhdessä Molyneux’n sisarusten kanssa vai työstivätkö he kokonaan uutta käsikirjoitusta. Siihen aikaan Raymond Chanin paljastettiin olevan elokuvan tuotantosuunnittelija. Hän oli aiemmin työskennellyt Marvel Studiosin Disney+-sarjan The Falcon and the Winter Soldier (2021) parissa. Reesen mukaan elokuva olisi ”kala kuivalla maalla” -tyylinen tarina, sillä Deadpoolin kaltainen sekopää päätyisi siinä  MCU:n ”järkevään maailmaan”. Heinäkuussa Feige sanoi, että elokuva tulisi seuraamaan muiden MCU:n sisäisten elokuvasarjojen kolmansien osien, kuten Captain America: Civil Warin (2016), Thor: Ragnarökin (2017) ja Avengers: Infinity Warin (2018), esimerkkiä.

 Esituotanto 
Elokuussa 2022 Jackman päätti sitoutua Reynoldsin ideaan kolmannesta Deadpool-elokuvasta Deadpoolin ja Wolverinen yhteisseikkailuna. Syyskuussa Reynolds julkisti virallisesti Jackmanin paluun Wolverinen rooliin elokuvaan Deadpool 3, jonka alkuperäiseksi ensi-iltapäivämääräksi asetettiin 6. syyskuuta 2024. Reynolds ja Jackman tarkensivat, että elokuvan tapahtumat sijoittuisivat ennen Logania, jossa Wolverine kuolee. Jackmanin mukaan Wolverinen paluu oli osa Marvel Studiosin aikajanoja ja multiversumia koskevaa narratiivia, jonka ansiosta hahmo voi siirtyä toiseen aikajanaan vaikuttamatta Loganin tapahtumiin. Hän otti myös yhteyttä Loganin ohjaajaan James Mangoldiin asian selittämiseksi.

Elokuvan esituotantotyö alkoi lokakuussa 2022, ja kuvausten odotettiin alkavan tammikuussa 2023, ennen kuin elokuvan uudeksi ensi-iltapäivämääräksi asetettiin 8. marraskuuta 2024. Jackman vihjaili, ettei Deadpool 3 tulisi olemaan elokuvan lopullinen nimi. Reynolds itse kutsui elokuvaa ”Deadpool/Wolverine -elokuvaksi”. Helmikuussa 2023, Patrick Stewartia, joka näytteli Charles Xavieria / Professori X:ää X-Men -elokuvasarjassa sekä MCU-elokuvassa Doctor Strange in the Multiverse of Madness (2022), oli pyydetty tekemään elokuvassa mahdollinen pieni esiintyminen. Myöhemmin, saman kuukauden aikana, Emma Corrin valittiin näyttelemään yhtä elokuvan roistoista. Levyn paljastettiin myös tuottavan elokuva yhdessä Feigen ja Reynoldsin kanssa, tuotantoyhtiönsä 21 Laps Entertainmentin kautta. Lisäksi elokuvaa suunniteltiin kuvattavan Lontoossa. Simon Kinberg, joka oli toiminut aiempien Deadpool-elokuvien sekä X-Men-elokuvien tuottajana, toimii myös yhtenä elokuvan tuottajista. Lauren Shuler Donner on myös yksi elokuvan tuottajista, ja Simon Kinberg yksi elokuvan vastaavista tuottajista, toimittuaan X-Men-elokuvien sekä aiempien Deadpool-elokuvien tuottajana.

Maaliskuussa 2023 raportoitiin, että Aikavarianssivirasto (AVV), Mobius M. Mobius (näyttelijänä Owen Wilson) ja Neiti Minuutti (ääninäyttelijänä Tara Strong), saattaisivat esiintyä elokuvassa. Myöhemmin, saman kuukauden aikana, Matthew Macfadyen valittiin tuntemattomaan rooliin, joka toimisi Deadpoolin ja Wolverinen ”kolmantena pyöränä”, kun taas Karan Sonin ja Leslie Uggamsin paljastettiin palaavan aiemmista Deadpool-elokuvista Dpoinderin ja Sokean Alin rooleihin. Samoihin aikoihin paljastettiin, että Zeb Wells, joka oli aiemmin ollut käsikirjoittajana MCU:n Disney-sarjassa She-Hulk: Attorney at Law (2022) sekä pääkäsikirjoittajana Disney+-animaatiosarjassa Marvel Zombies. Huhtikuun alussa Morena Baccarin paljasti, että oli osallistunut neuvotteluihin Vanessa Carlyslen rooliin palaamisesta. Hänen paluunsa vahvistettiin myöhemmin saman kuukauden aikana, jolloin Stefan Kapičićin paljastettiin palaavan Kolossin ääninäyttelijäksi. Seuraavan kuukauden aikana vahvistettiin Delaneyn palun Peterin rooliin, sekä Reynoldsin ja Levyn osuus elokuvan käsikirjoitukseen. Toukokuussa Brianna Hildebrandin ja Shioli Kutsunan paljastettiin palaavan Negasonic Teenage Warheadin ja Yukion rooleihin.

Jackman pukeutuu elokuvassa samanlaiseen keltasiniseen pukuun kuin millainen Wolverinelle oli sarjakuvissa ja animaatiosarjassa X-Men (1992–1997). Levy halusi puvun näyttävän mahdollisimman samalta kuin sarjakuvissa, koska ei ollut varma esiintyisikö hahmo lainkaan myöhemmissä MCU-medioissa. Jackman ei käyttänyt sarjakuvista tuttua pukua X-Men -elokuvissa, mutta siihen oli viittauksia alkuperäisessä X-Men -elokuvassa (2000) sekä yhdessä Wolverinen (2013) poistetussa kohtauksessa. Puku sai lehdistöltä ja kommentoijilta positiivisen vastaanoton, ja jotkut uskoivat sen vihjailevan, että Jackman esittäisi elokuvassa aivan eri versiota hahmosta kuin X-Men-elokuvissa, tai mahdollista näyteltyä versiota animaatiosarjoissa tai sarjakuvissa esiintyvästä Wolverinesta. Myös Reynoldsin pukua oli päivitetty aiempien Deadpool-elokuvien jälkeen. Sen punainen väri oli nyt kirkkaampi ja naamion silmänreikien mustat ympärykset suuremmat. Levy oli mielissään pukujen positiivisesta vastaanotosta. Elokuvan pukusuunnittelijoina toimivat useimpien MCU-medioiden parissa aiemmin työskennelleet Graham Churchyard ja Mayes C. Rubeo.

 Kuvaukset 
Kuvaukset alkoivat Lontoossa 22. toukokuuta 2023, ja elokuvan kuvasi George Richmond. Kuvausten odotettiin aiemmin alkavan tammikuussa 2023 ja myöhemmin huhtikuussa 2023. Hollywoodin käsikirjoittajien lakon 2023 ei odotettu vaikuttavan elokuvaan muuten kuin että Reynolds itse ei voisi vaikuttaa käsikirjoituksessa tapahtuviin muutoksiin lakon aikana. Marvel Studios aikoi raporttien mukaan kuvata varsinaisten kuvausten aikana sen mitä kuvattavissa oli ja tehdä tarvittavat muutokset käsikirjoitukseen elokuvan uudelleenkuvausten aikana. Levy keskusteli myös Marvel Studiosin ja Netflixin johtajien kanssa Stranger Thingsin viidennestä ja viimeisestä tuotantokaudesta (jonka vastaava tuottaja Levy oli) voidakseen ohjata edes yhden sen jaksoista, koska tiesi sarjan aikataulun menevän päällekkäin Deadpool 3:n aikataulun kanssa, ennen kuin Stranger Thingsin tuotantoaikataulu viivästyi käsikirjoittajien lakon takia.

Kesäkuussa elokuvan ensi-iltaa aikaistettiin, ja uudeksi päivämääräksi asetettiin Captain America: Brave New Worldille aiemmin kuulunut päivämäärä 3. toukokuuta 2024. Heinäkuun alussa Jennifer Garnerin paljastettiin palaavan elokuvassa näyttelemään Foxin tuottamien elokuvien Daredevil (2003) ja Elektra (2005) versiota Elektrasta. Elokuvan tuotanto keskeytettiin 14. heinäkuuta näyttelijöiden lakon 2023 vuoksi. Puolet elokuvasta oli jo ehditty kuvata ennen sitä, ja kuvausten suunniteltiin jatkuvan kun käsikirjoittajien ja näyttelijöiden lakot päättyisivät, Levyn leikatessa ja käsitellessä sillä välin jo kuvattua materiaalia. Ennen lakkoa, Levy oli ehtinyt saada kuvattua myös taistelukohtauksen, johon hän oli saanut inspiraationsa Luke Skywalkerin ja Darth Vaderin välisestä valosapelitaistelusta Jedin paluun (1983) välillä. Elokuvan stunt-näyttelijät sovelsivat siinä käytettyjä torjumistekniikoita ja tempoa, kehystääksen ne toimimaan myös Deadpool 3:ssa.

Lokakuussa 2023 Levy arveli, ettei elokuva ehtisi lakkojen vuoksi valmistua ennen toukokuulle 2024 asetettua ensi-iltapäivämäärää. Pian sen jälkeen raportoitiin, ettei elokuva valmistuisi ajoissa, vaikka kuvaukset voisivatkin jatkua vuoden 2024 alussa. Näyttelijöiden lakko päättyi 9. marraskuuta, ja kuvausten odotettiin jatkuvan ennen kiitospäivää. Samaan aikaan Reynolds ilmoitti, että hahmo nimeltä Dogpool tulisi myös esiintymään elokuvassa, näyttelijänä koira nimeltä Peggy. Elokuvan uudeksi ensi-iltapäivämääräksi asetettiin 26. heinäkuuta 2024. Kuvaukset jatkuivat jälleen 23. marraskuuta. 

Joulukuun alussa kuvauspaikalta otetut kuvat paljastivat Sapelihampaan ja Sammakon esiintyvän elokuvassa. Reynolds kommentoi asiaa sanomalla, että he olivat ajautuneet ”kaikkien osalta vaikeaan tilanteeseen”, ja toivoi etteivät nettisivut enää julkaisisi keskeneräistä materiaalia tai vuotaneita kuvia, jotta ”mahdollisimman paljon elokuvan taiasta säilyisi siihen asti, kunnes valmis elokuva esitettäisiin teattereissa”. Hän kuitenkin huomautti Deadpool-elokuvien olleen ennenkin vuotojen kohteena, missä ensimmäinen elokuva oli tehty vuotaneen alkuperäisen testikuvausmateriaalin vuodettua nettiin, ja julkaisia väärennettyjä kuvia, joissa esiintyivät Mikki Hiiri, Predator ja Steve Urkel. Hän lisäsi julkaisuun myös aihetunnisteita voidakseen vaikuttaa siihen kuinka löydettävissä oikeat kuvauspaikalta vuotaneet kuvat olisivat. Tammikuun 2024 alussa, Variety raportoi, että elokuvassa esiintyisi useita hahmoja Foxin aiemmin tuottamista Marvel-elokuvista, ja että elokuvan odotettiin seuraavan Spider-Man: No Way Homen (2021) esimerkkiä, joka sisälsi useita hahmoja aiemmista Hämähäkkimies-elokuvista. Kuvauspaikalta otetuissa kuvissa nähtiin myös Reynolds näyttelemässä samurai-varusteita käyttävää varianttia Deadpoolista. Kuvaukset saatiin päätökseen 24. tammikuuta 2024.

 Jälkituotanto 
Helmikuussa 2024 teaser-traileri paljasti elokuvan virallisen nimen olevan Deadpool & Wolverine, ja että Macfadyen näytteli AVV:n agentti Paradoksia, kun taas Randal Reederin ja Lewis Tanin paljastettiin palaavan aiemmista Deadpool-elokuvista Buckin ja Pirstotähden rooleihin, ja Aaron Stanfordin paljastettiin palaavan aiemmista X-Men -elokuvista näyttelemään Pyroa. Yhdysvaltain tekijänoikeustoimistoon tehty hakemus elokuvasta vahvisti Garnerin roolin Elektrana, ja paljasti Corrinin näyttelemän roiston elokuvassa olevan Cassandra Nova. Elokuvan ensimmäinen virallinen traileri paljasti Lokista tutun Aliothin sekä X-Men 2:sta (2003) ja X-Men: First Classistä (2011) tuttujen Lady Kuolemaniskun ja Azazelin esiintyvän myös elokuvissa.

Levy ei uskonut, että Lokista tutun Aikavarianssiviraston roolin tai elokuvan multiversumiyhteyksien ymmärtämiseksi ei tarvinnut katsoa aiempia elokuvia, ja että elokuva olisi riittävän viihdyttävä sellaisenaan. Elokuvan jälkituotanto saatiin päätökseen 19. kesäkuuta 2024. Elokuvan leikkasivat Shane Reid ja Dean Zimmerman. Visuaalisista efekteistä vastaavat Industrial Light & Magic (ILM), Framestore, Base FX, Barnstorm VFX, Raynault VFX, Rising Sun Pictures ja Wētā FX, Swen Gillbergin toimiessa visuaalisten efektien valvojana.

 Musiikki 
Elokuvan musiikin sävelsi Rob Simonsen, joka oli aiemmin työskennellyt Levyn kanssa The Adam Projectin ja Stranger Thingsin neljännen tuotantokauden parissa. Hollywood Records julkaisi soundtrackin nimeltä Deadpool & Wolverine: Van Jamz digitaalisesti 24. heinäkuuta 2024, ja fyysisesti 26. heinäkuuta. Se sisälsi 17 laulua, mukaan lukien Deadpool & Wolverine pääteemalaulun ”LFG”. Simonsenin sävellykset sisältävä soundtrack julkaistiin digitaalisesti 24. heinäkuuta sekä normaalina versiona että deluxe-versiona, jälkimmäisen sisältäöessä myös Van Jamzistä tuttuja lauluja. Warner Records julkaisi 9. elokuuta EP-levyn nimeltä Deadpool & Wolverine: Madonna’s ”Like a Prayer” EP, joka sisältää myös Madonnan laulun ”Like a Prayer” sekä elokuvassa kuultuja remix-versioitakyseisestä laulusta.

 Julkaisu 
Deadpool & Wolverine sai ensiesityksensä David H. Koch Theaterissa, New Yorkissa, 22. heinäkuuta 2024. Teatteriensi-iltansa elokuva sai Suomessa 24. heinäkuuta 2024 ja Yhdysvalloissa 26. heinäkuuta. Aiemmat suunnitellut ensi-iltapäivämäärät olivat 6. syyskuuta 2024, 8. marraskuuta 2024 ja 3. toukokuuta 2024.

Huomioita

Lähteet

Aiheesta muualla

Elokuvan traileri YouTubessa 

Luokka:Marvel Cinematic Universen viidennen vaiheen elokuvat
D